Paríž 11. februára (TASR) - Prezidenti Arménska a Azerbajdžanu nedospeli dnes po dvojdňových rokovaniach o ukončení krvavého konfliktu v Náhornom Karabachu vo Francúzsku k dohode. Oznámil to americký sprostredkovateľ.
"Dohody niet," uviedol Steven Mann. "Posúdime výsledok z Rambouilletu a uvidíme, kam sa odtiaľto môžeme dostať."
Prezidenti Arménska a Azerbajdžanu, Robert Kočarian a Ilham Alijev sa stretli dnes v zámku Rambouillet neďaleko Paríža na rokovaniach o ukončení 18-ročného konfliktu, ktorý si vyžiadal najmenej 30.000 obetí na životoch a z milióna ľudí urobil utečencov. V ostatných dňoch vzrástli nádeje na možné riešenie dlhoročného konfliktu.
Arménska televízia oznámila, že atmosféra v piatok pred stretnutím bola napätá. Azerbajdžanské noviny Zerkalo napísali, že obaja prezidenti zvažujú vyhlásenie spoločných princípov, na základe ktorých by bolo možné vyjednať budúcu mierovú dohodu.
Hlavným sporným bodom, podľa arménskych médií, zostáva otázka možného referenda o budúcom štatúte Náhorného Karabachu. Problematická je tiež otázka stiahnutia arménskych jednotiek z blízkosti hraníc s Karabachom a možné rozmiestnenie v oblasti mnohonárodnostných mierových síl.
Konflikt v oblasti, ktorá má strategické miesto a je bohatá na ropu, neukončilo ani desaťročie medzinárodného sprostredkovania. Zrážky odradili investorov a maria mierové úsilie. Spor dominuje zahraničnej politike Arménska i Azerbajdžanu odkedy po kolapse Sovietskeho zväzu v roku 1991 vyhlásili svoju nezávislosť.
Náhorný Karabach sa nachádza vnútri Azerbajdžanu, avšak je obývaný zväčša etnickými Arménmi, ktorí ho spravujú od roku 1994. Neisté prímerie vtedy ukončilo šesť rokov vojny v krajine. Pri sporadických pohraničných zrážkach silno ozbrojených dedinčanov na oboch stranách však každoročne stále zomierajú tucty ľudí.
Francúzsky prezident Jacques Chirac, ktorý sa stretol s prezidentmi oboch krajín pred ich rokovaním v piatok vyjadril nádej, že rozhovory v parížskom zámku Rambouillet "otvoria novú perspektívu mieru".